На основу члана 248. Царинског закона („Службени гласник РС”, број 95/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Владa доноси

УРЕДБУ

О ИЗМЕНАМА И ДОПУНИ УРЕДБЕ

О ЦАРИНСКИМ ПОВЛАСТИЦАМА

Члан 1.

У Уредби о царинским повластицама („Службени гласник РС”, брoj 38/19), у члану 5. став 2. мења се и гласи:

„Лица из става 1. овог члана која су била на раду у иностранству непрекидно најмање две године, а највише непрекидно до десет година, ослобођена су од плаћања увозних дажбина, на предмете домаћинства које увозе из иностранства у року од једне године од дана повратка са рада у иностранству, до укупне вредности од 20.000 евра, у динарској противвредности, независно од трошкова превоза.ˮ

После става 2. додаје се нови став 3, који гласи:

„Лица из става 1. овог члана која су била на раду у иностранству непрекидно десет година или више од десет година, ослобођена су од плаћања увозних дажбина на предмете домаћинства које увозе из иностранства у року од једне године од дана повратка са рада у иностранству.”

Досадашњи став 3. постаје став 4.

У досадашњем ставу 3, који постаје став 4, у тачки 1) речи: „да је на раду у иностранству провео непрекидно најмање две године” замењују се речима: „о времену проведеном на непрекидном раду у иностранству.ˮ

Члан 2.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-12157/2019

У Београду, 4. децембра 2019. године

В Л А Д А

ПРЕДСЕДНИК

Ана Брнабић, с.р.